Κανονισμός (ΕΚ) αριθ. 216/2004 της Επιτροπής της 6ης Φεβρουαρίου 2004 για την τροποποίηση του κανονισμού (ΕΟΚ) αριθ. 1722/93 περί λεπτομερών κανόνων εφαρμογής των κανονισμών του Συμβουλίου (ΕΟΚ) αριθ. 1766/92 και (ΕΟΚ) αριθ. 1418/76 όσον αφορά τις σχετικά με τα καθεστώτα επιστροφές στην παραγωγή στους τομείς σιτηρών και του ρυζιού, αντιστοίχως Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), και ιδίως το άρθρο 7 παράγραφος 3, τον κανονισμό (ΕΚ) αριθ. 3072/95 του Συμβουλίου, της 22ας Δεκεμβρίου 1995, σχετικά με την κοινή οργάνωση αγοράς του ρυζιού(2), και ιδίως το άρθρο 8 στοιχείο ε), Εκτιμώντας τα ακόλουθα: (1) Ο κανονισμός (ΕΟΚ) αριθ. 1722/93 της Επιτροπής(3), καθορίζει τη μέθοδο υπολογισμού της επιστροφής. Οι συνθήκες της αγοράς για το άμυλο γεωμήλων, οι οποίες καθορίζονται κυρίως από το ύψος της ελάχιστης τιμής που ισχύει για τα γεώμηλα, μπορεί να διαφέρουν από εκείνες που ισχύουν για το άμυλο δημητριακών. Πρέπει, επομένως, να προβλεφθεί η δυνατότητα να καθορίζεται διαφορετικό ποσό επιστροφής για το προϊόν αυτό. (2) Η αίτηση για την έκδοση πιστοποιητικού επιστροφής μπορεί να υποβληθεί κάθε εργάσιμη ημέρα πριν από τις 15.00, ώρα Βρυξελλών. Επειδή η προθεσμία αυτή μπορεί να λήξει μετά την έναρξη της συνεδρίασης της επιτροπής διαχείρισης σιτηρών, η οποία είναι αρμόδια για τον καθορισμό του ποσού των επιστροφών, θα μπορούσε να οδηγήσει στην υποβολή κερδοσκοπικών αιτήσεων. Πρέπει, επομένως, να συντμηθεί η εν λόγω προθεσμία. (3) Η ισχύς του πιστοποιητικού επιστροφής στην παραγωγή, η οποία προβλέπεται από τον κανονισμό (ΕΚ) αριθ. 1722/93, λήγει την τελευταία ημέρα του πέμπτου μήνα μετά το μήνα χορήγησης του πιστοποιητικού, γεγονός που υπάρχει κίνδυνος να οδηγήσει στην έκδοση πιστοποιητικών για υπερβολικά μεγάλες ποσότητες. Επειδή η Επιτροπή δεν διαθέτει την ευχέρεια να απορρίψει ενδεχομένως, σε περίπτωση κερδοσκοπίας εκ μέρους των επιχειρηματιών, τις αιτήσεις έκδοσης πιστοποιητικών ούτε να καθορίσει άλλο ποσό επιστροφής χωρίς να ζητήσει τη γνώμη της επιτροπής διαχείρισης σιτηρών, πρέπει να συντομευθεί η περίοδος ισχύος του πιστοποιητικού, ώστε να ισχύει έως την τελευταία ημέρα του τρίτου μήνα που έπεται του μήνα χορήγησης του πιστοποιητικού. (4) Η Επιτροπή δεν διαθέτει λεπτομερείς πληροφορίες σχετικά με τις ποσότητες που έχουν λάβει επιστροφή στην παραγωγή, παρά μόνο μετά παρέλευση τριών μηνών από τη λήξη κάθε ημερολογιακού τριμήνου. Για να εξασφαλιστεί μεγαλύτερη διαφάνεια, είναι χρήσιμο να προβλεφθεί ότι τα κράτη μέλη κοινοποιούν κάθε μήνα τις ποσότητες αμύλων κάθε είδους, για τις οποίες έχουν υποβληθεί αιτήσεις έκδοσης πιστοποιητικών. (5) Πρέπει να τροποποιηθεί ανάλογα ο κανονισμός (ΕΚ) αριθ. 1722/93. (6) Η επιτροπή διαχείρισης σιτηρών δεν διατύπωσε γνώμη στην προθεσμία που όρισε ο πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 1722/93 τροποποιείται ως εξής: 1. Στο άρθρο 3 παράγραφος 2 προστίθεται το ακόλουθο εδάφιο:"Για το άμυλο γεωμήλων μπορεί να καθοριστεί διαφορετική επιστροφή, για να ληφθεί υπόψη το ύψος της ελάχιστης τιμής που αναφέρεται στο άρθρο 8 παράγραφος 1 του κανονισμού (ΕΟΚ) αριθ. 1766/92." 2. Στο άρθρο 5 παράγραφος 1, η δεύτερη πρόταση αντικαθίσταται από την ακόλουθη πρόταση:"Η αίτηση υποβάλλεται κάθε εργάσιμη ημέρα πριν από τις 13.00, ώρα Βρυξελλών." 3. Στο άρθρο 6 παράγραφος 3, το πρώτο εδάφιο αντικαθίσταται από το ακόλουθο κείμενο: "3. Το πιστοποιητικό επιστροφής περιέχει τις πληροφορίες που αναφέρονται στο άρθρο 5 παράγραφος 2 και, επιπλέον, το ύψος της επιστροφής και την τελευταία ημέρα ισχύος του πιστοποιητικού, η οποία είναι η τελευταία ημέρα του τρίτου μήνα που έπεται του μήνα χορήγησης του πιστοποιητικού." 4. Το άρθρο 12 αντικαθίσταται από το ακόλουθο κείμενο: "Άρθρο 12 Τα κράτη μέλη κοινοποιούν στην Επιτροπή: α) το αργότερο στο τέλος της πρώτης εβδομάδας κάθε μήνα, τις ποσότητες αμύλων κάθε είδους, για τις οποίες έχουν υποβληθεί, στη διάρκεια του προηγούμενου μήνα, οι αιτήσεις έκδοσης πιστοποιητικών που αναφέρονται στο άρθρο 5 παράγραφος 1· β) εντός προθεσμίας τριών μηνών από τη λήξη κάθε ημερολογιακού τριμήνου, τον τύπο, τις ποσότητες και την προέλευση των αμύλων κάθε είδους (αραβόσιτος, σίτος, γεώμηλα, κριθή, βρώμη ή ρύζι), για τα οποία καταβλήθηκαν επιστροφές, καθώς και τον τύπο και τις ποσότητες των προϊόντων για τα οποία χρησιμοποιήθηκε το άμυλο κάθε είδους." Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Φεβρουαρίου 2004.

[Source: multi_eurlex | Tokens: 4258]